הארץ התיכונה

הארץ התיכונה היא ארץ בדיונית המשמשת כרקע לעלילת ספרי הפנטזיה של ג'ון רונלד רעואל טולקין. ההיסטוריה, הגאוגרפיה, המיתולוגיה של הארץ התיכונה והיצורים המאכלסים אותה נפרשים במכלול ספרותי שנכתב על ידי טולקין ונקרא הלגנדריום.

גאוגרפיה של הארץ התיכונה לאחר שקיעת בלריאנד

מערב הארץ התיכונה 
 ארד לוין ("ההרים הכחולים" באלפית) - ארד לוין הוא רכס הרים בצפון־מערב הארץ התיכונה.
 אריאדור - הארץ שבין הרי האובך לבין ארד לוין, שכמעט לא נודעה לאלדר, ומכאן שמה בלשונם: "הארץ הנידחת".
 הפלך - חבל ארץ פורה ומקום מושבם של ההוביטים. זהו חבל ארץ כפרי הידוע בחקלאות הפורה שבו, בשלווה הפסטורלית שלו ובעשבי העישון המובחרים שהוא מפיק.
 הוביטון - כפר הוביטים הממוקם במרכז הפלך, ובו נמצאת סמטת באג, הרחוב בו גרים בילבו ופרודו בגינס.
 בְרי - עיר מעורבת של בני אדם והוביטים, ממזרח לפלך.
 יערות באקלנד וטוקבורו - היערות המקיפים את הפלך במזרח ומסמנות את גבולו המזרחי.
 ריבנדל - ממלכת בני הלילית שנשלטת על ידי הלורד אלרונד.

מרכז הארץ התיכונה 
 הרי האובך - הרים החוצים את הארץ התיכונה מצפונה אל דרומה ומהווים מחסום כמעט בלתי עביר לבני אדם.
 קראדראס - הר מרושע הידוע לשמצה במזג האוויר הגרוע שלו ובאי־עבירותו.
 מוריה (קהזד־דום) - עיר גמדים גדולה אשר נחרבה בידי הבאלרוג והאורקים, שהרגו את באלין, קרובו של גימלי.
 לות'לוריין - ממלכת בני הלילית של קלבורן וגלדריאל. בממלכה זו הזמן נע באיטיות עקב כוחות מיסטיים שקשורים בטבעת העוצמה שעונדת גלדריאל.
 נהר האנדואין - נהר הזורם מההרים האפורים שבצפון דרך בקעת רוהאן. הנהר, הקרוי גם "הנהר האפור" נשפך בסופו למפרץ בלפאלאס, בים הגדול.
 בקעת רוהאן - הבקעה המשתפלת מהרי הערפל, בין נהר האנדואין במזרח ליער פנגהורן בצפון, ובין ההרים הלבנים בדרום לאייסנגרד ופער רוהאן במערב.
 אייסנגרד - עירו של סרומאן הקוסם אשר בקצה הדרומי של רכס הרי הערפל.
 יער פנגורן - יער גדול ועתיק יומין מדרום מזרח להרי הערפל. ביער פנגורן חיים האנטים - רועי העצים.
 רוהאן - ממלכת הפרשים ואדוני הסוסים. ממלכת רוהאן היא ממלכה של בני אדם הידועה בערבותיה ובכרי המרעה שלה, שהפכו אותה למעצמת פרשים ובעלת הסוסים הטובים ביותר.
 אדוראס - הבירה של רוהאן, שם נמצא "מדוזלד" - היכל הזהב וארמון המלך.
 נקרת הלם - נקרה בין ההרים, בה בנו אנשי רוהאן את מבצר הורנברג, שנחשב לבלתי ניתן לכיבוש. נקראה על שם אחד משליטיה הגדולים של רוהאן, הלם "יד-פטיש".
 אגלרונד - שמה האלפי של רשת מערות תת־קרקעיות הנמצאות מתחת לנקרת הלם, ומתמשכות עד מבצר הורנבורג. פירוש שמן בשפת הדיבור הוא המערות המנצנצות, והן קרויות כך בגלל ריבוי היהלומים ואבני החן המצויים בדפנות המערה. המערות עצמן נחצבו בזמנים עתיקים בידי דונאדין (גונדוריאניים יוצאי נומנור). לאחר מלחמת הטבעת, גימלי בן גלוין, אחד מחברי אחוות הטבעת, חזר לשם עם גמדים מארבור והקים שם את ממלכתו.
פער רוהאן - אזור ברוהאן, בין ההרים הלבנים והרי האובך.
 גונדור - ממלכה גדולה של הדונאדין. נשלטה בעבר בידי שושלת מלכים רבי מעלה, אך השרשרת נקטעה עקב מות המלך אארנור בידי המלך המכשף ללא יורש. מאז שלטו בה עוצרים וסוכנים (כגון דנתור) עד לשובו של המלך.
 אוסגיליאת - עיר נמל חשובה על שתי גדות הנהר אנדואין ומחזיקה את מערך ההגנה על שדות פלינור. לשעבר בירת ממלכת גונדור.
 מינס טירית - "העיר הלבנה", בירתה של גונדור. העיר בנויה על דופן ההר בצורת מדרגות רחבות עליהן בנויים הבתים ומלפניהם מערך חומות גדול. בראש העיר נמצא היכל המלוכה, המגדל הלבן והעץ הלבן שכמש במות המלך האחרון אארנור ומחכה לפרוח כאשר ישוב המלך.
 ההרים הלבנים - רכס הרים מושלגים בגונדור. קרויים גם בשם: ארד נימריס - "הרי הקרן הלבנה" בסינדארין.

מזרח הארץ התיכונה 
 מורדור - ממלכת האופל בה שולט סאורון. מדובר בארץ צחיחה, כמעט ללא צמחייה או בעלי חיים. את הממלכה מאכלסים מפלצות שונות, ומשרתי כוחות האופל דוגמת אורקים וטרולים.
 השער השחור מוראנון - הכניסה הראשית למורדור.
 מינס מורגול - לשעבר עיר ומבצר של גונדור, אז נקראה מינס יתיל. נפלה בידי סאורון ומשמשת בידו כבסיס להתקפה על גונדור.
 הר הגזירה - ההר בו חושלה הטבעת האחת והמקום היחידי בו אפשר להשמיד את הטבעת על ידי השלכתה ללבה.
 ר'ון - ממלכה עתיקה, נמצאת מצפון-מזרח למורדור, ובה ישבו עוד מהעידן הראשון אלפים ובני-אדם. ארבעה מבין שבעת העמים של הגמדאים חיים שם עד היום, וייתכן כי הם בני-ברית לסאורון. בני-האדם ששכנו שם השתעבדו עוד בעידן הראשון לכוחות האופל בראשות מורגות', וכרתו ברית עם אנשי הרד, וכבני-ברית לממשלת סאורון שלחו צבאות רבים בעת מלחמת הטבעת. אנשי דייל היו אויביהם השנואים ביותר, ככל הנראה.

דרום הארץ התיכונה 

 הרד - מקום מושבם של בני האדם המושחתים מהדרום (ה"הרדרים"), שהצטרפו למורדור ונלחמו לצידה במלחמת הטבעת נגד גונדור. כוחם העיקרי היה המומקיל - סוג של פילי מלחמה ענקיים.
 אומבר - חבל ארץ ששכן דרומית למפרץ בלפלס, נודע בשל שודדי-ים.

צפון הארץ התיכונה 
 יער אופל - יער עבות ממזרח להרי הערפל. במקום נמצאת ממלכה של בני לילית. בעבר נקרא "יער הירק הגדול" עד שרוח סאורון השתכנה בו, ומאז נקרא "יער אופל". המקום הוכר לראשונה ב"ההוביט", שם ביקרו בילבו והגמדים. המקום גם מוכר מכך שלגולס, חבר באחוות הטבעת, הוא נסיך העלפים במקום זה, בנו של המלך תרנדויל.
 ממלכת הגמדים בארבור ולצידה העיירה דייל של בני האדם, ביניהן שררה ברית חזקה.
 הרי הערפל/האובך (באנגלית: Misty Mountains) - במיתולוגיה של ג'.ר.ר. טולקין - שרשרת הרים גדולה הנמשכת לאורך תשע־מאות מילין, מן הישימון הצפוני עד פער רוהאן.
 אנגמר - ממלכת הרשע של ראש רפאי הטבעת, המלך-המכשף, ששכנה בחלק הצפוני של ההרים.

בלריאנד 

בלריאנד היא ארץ ממערב להרים הכחולים (ארד לוין) שבה שכנו תחילה טלרי מהמסע למערב ונולדור שחזרו מוולינור. בזמנם גם שכנו שם אורקים (בעיקר בצפון, ליד אנגבנד) וגם בני אדם. לאחר הקרב האחרון במורגות' היא שקעה בים. והרי ארד לוין שבמזרחה הפכו לצפון מערב ארידור.

גאוגרפיה של בלריאנד 
בלריאנד הייתה ארץ שבגסות אפשר לחלקה כך: במרכזה יערות, בצפונה הרים וגם במזרחה, וממערב הייתה שפלה הצמודה לים.

ממלכות בבלריאנד 
בבלריאנד היו כארבע ממלכות עלפים: דוריאת', ביערות המרכז. גונדולין, בהרי הצפון. נרגותרונד, ששכנה מתחת לנהר. והפלס, שהייתה ממלכת קו החוף.
היו עוד שתי ממלכות גמדים, שתיהן בהרים הכחולים, גבילגתול וטומונזהר.
ועוד הייתה ממלכתו של מורגות', היא אנגבנד ששכנה בצפון, מתחת לתנגורודרים.

ראו גם
 הארץ התיכונה (מדיה) - עיבודים קולנועיים שנעשו לארץ התיכונה של טולקין

קישורים חיצוניים 

 
 
 

שר הטבעות: מקומות
התיכונה, הארץ